Author: Lucia Bizóňová
Last saved by: agenda0
Company: Protimonopolný úrad SR

Predkladacia správa

	Návrh zákona o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len „návrh zákona“) sa predkladá na základe uznesenia vlády Slovenskej republiky č. 212 zo dňa 6.3.2002. Dôvodom jeho predloženia je potreba dosiahnutia úplnej harmonizácie práva Slovenskej republiky v oblasti ochrany hospodárskej súťaže s právom Európskej únie. 

	Význam predkladaného návrhu zákona je treba vnímať predovšetkým z hľadiska eurointegračných snáh Slovenskej republiky, ale aj z hľadiska jeho pozitívneho dopadu na podnikateľskú sféru.

	Prijatie tohto návrhu zákona vyplýva z Národného programu pre prijatie acquis communautaire, Partnerstva pre vstup, Negociačnej pozície a Pravidelnej správy EK o pripravenosti SR na členstvo v EÚ. Kapitola č. 6 – Hospodárska súťaž, ktorá pokrýva oblasť antitrastu a oblasť štátnej pomoci by mala byť predbežne uzatvorená v júni tohto roku. Je treba tiež zdôrazniť, že vychádzajúc z požiadaviek Európskej komisie je nevyhnutné, aby celé acquis communautaire pre oblasť hospodárskej súťaže  bolo implementované v Slovenskej republike už pred jej vstupom do Európskej únie.

Slovenská  republika sa zaviazala pretransformovať acquis v oblasti hospodárskej súťaže do konca roku 2002.

V súčasnosti platný zákon č. 136/2001 Z.z. o ochrane hospodárskej súťaže  a o zmene a doplnení zákona č. 347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov (ďalej len „ zákon“ ) aj s ohľadom na to, že vstúpil do účinnosti 1. mája minulého roku je plne aproximovaný s primárnym právom Európskej únie a sčasti aj so sekundárnym právom. Pre zavŕšenie tohto  procesu harmonizácie práva je však potrebné ešte  prevziať niektoré sekundárne právne predpisy Európskej únie ako to vyplýva najmä z Pravidelnej hodnotiacej správy Európskej Komisie.

Uvedené bude zabezpečené práve prijatím predkladaného návrhu zákona.

 V navrhovanej právnej úprave je adaptovaných 7 nariadení a zohľadnené 1 oznámenie Európskej  komisie.

	Návrh zákona obsahuje v Čl. I právnu úpravu skupinových výnimiek zo zákazu dohôd obmedzujúcich súťaž. Návrh zákona ďalej upravuje v rámci Čl. II zjednodušené konanie pri posudzovaní koncentrácií, ktoré majú zanedbateľný dopad na štruktúru trhu a z toho dôvodu nie je potrebné uskutočňovať v takomto prípade rozsiahle analýzy ako aj  niektoré ďalšie zmeny napomáhajúce najmä jednoznačnejšiemu výkladu jednotlivých ustanovení v súčasnosti platného zákona. Návrh zákona mení a dopĺňa sadzobník zákona č. 145/1995 Z.z. o správnych poplatkoch v znení neskorších predpisov, zákon č. 92/1991 Zb. o podmienkach prevodu majetku štátu na iné osoby v znení neskorších predpisov a zákon č. 18/1996 Z.z. o cenách v znení neskorších predpisov.   

	Inštitút skupinových výnimiek je novým inštitútom v slovenskom právnom poriadku. V zmysle ustanovení o skupinových výnimkách sa na dohody obmedzujúce hospodársku súťaž zakázané podľa § 4 ods. 1 zákona  bude vzťahovať skupinová výnimka a to ex lege, ak  tieto dohody obmedzujúce súťaž spĺňajú podmienky uvedené v tomto návrhu zákona. Skupinová výnimka  sa vzťahuje na niekoľko kategórii dohôd obmedzujúcich súťaž a to dohôd obmedzujúcich súťaž vertikálneho charakteru, dohôd obmedzujúcich súťaž v oblasti distribúcie a údržby motorových vozidiel, poskytovania technológií,  v oblasti špecializácie, v oblasti výskumu a vývoja, v oblasti poisťovníctva a dohôd v oblasti námornej prepravy.

	Rovnako treba zdôrazniť tiež skutočnosť, že hodnotenie kapitoly č. 6 v časti antitrast z pohľadu Európskej komisie je doposiaľ pozitívne  a preto je potrebné vyvinúť zo strany Slovenskej republiky maximálne úsilie, aby záväzky ktoré Slovenská republika prijala v oblasti sekundárnej  legislatívy boli splnené a aby aj táto kapitola mohla byť v predpokladanom termíne uzatvorená.

Návrh zákona nebude mať vplyv na štátny rozpočet a nebude mať žiaden hospodársky ani finančný dosah. Taktiež nebude mať dopad na hospodárenie Protimonopolného úradu SR. S uvedeným stanoviskom sa stotožnilo aj MF SR.
Dopad na podnikateľskú sféru bude pozitívny, vzhľadom na to, že podnikatelia si budú schopní sami posúdiť svoje dohody obmedzujúce súťaž, nebudú musieť žiadať úrad o vydanie rozhodnutia a platiť správne poplatky. Keďže podmienky pre vyňatie sú stanovené zákonom, znamená to pre podnikateľov väčšiu právnu istotu. 
	Návrh zákona nezakladá nároky na pracovné sily, nemá dopad na zamestnanosť ani na tvorbu pracovných miest a organizačné zabezpečenie. Návrh zákona nemá dopad  ani na životné prostredie. Z dôvodu, že navrhovaný zákon nemá uvedené dopady, v zmysle bodu 2.2.6 ods. 7 Metodického pokynu na prípravu a predkladanie materiálov na rokovanie vlády SR doložka finančných, ekonomických, environmentálnych vplyvov a vplyvov na zamestnanosť nie je súčasťou materiálu.  

Návrh zákona bol v rámci medzirezortného pripomienkového konania zaslaný na posúdenie všetkým ministerstvám a ostatným ústredným orgánom štátnej správy ako aj ďalším subjektom. Vyhodnotenie medzirezortného pripomienkového konania je súčasťou materiálu. Návrh zákona bol predložený tiež na rokovanie Rady hospodárskej a sociálnej dohody a Porady ekonomických ministrov, ktoré ho odporučili do ďalšieho legislatívneho procesu. Legislatívna rada vlády SR odporučila materiál tiež na ďalšie legislatívne konanie po zapracovaní jej pripomienok. Návrh zákona sa predkladá na rokovanie vlády SR bez rozporov po zapracovaní pripomienok Legislatívnej rady vlády SR.